उन्नै सिगरट लाने गी तीह्‌ली घरेड़ी। सामने जंदरोटी ने बज्झे दे इक छिक्के ते ओदे पर टंगोचे दे इक चघरे पर ओदी नजर पेई। भुक्खा दी तड़की ने जोरै ने इक टुहाका भरेआ ते फौजी सभाऽने बी हुचकी भरी। सिगरट छोड़ियै ओह् उट्ठेया ते बल्लें-बल्लें छिक्के पासै होआ। कोसा-कोसा भांडा गुहाड़ियै दिक्खेआ। चिर पछानू थिन्दी-थिन्दी सगन्ध ओह्‌दे नै बड़े हिरखै ने आई मिली। दौ बटियें दे भाण्डे गी तलियें पर चुक्कियै, अक्खीं मीटियै ओह् डीक सुट्टन गै लगा हा, जे रुकी गेआ। सोच आई... “दूआ मसाफर फी कदें बी एस पसारै रात नेईं कट्टन लगा।”भांडा परतियै उस्सै ठकानै रक्खियै ओह् आइयै लेटी गेआ।